SK Úradný vestník Európskej únie C 8/2

Oznámenie o začatí zrýchleného preskúmania nariadenia Rady (ES) č. 2603/2000 ktorým sa ukladá konečné vyrovnávacie clo uložené na dovozy určitých druhov polyetyléntereftalátov s pôvodom, okrem iného, v Indii

(2005/C 8/02)

Komisia obdržala žiadosť na zrýchlené preskúmanie podľa článku 20 nariadenia Rady (ES) č. 2026/1997 (1) („základné nariadenie“) so zreteľom na dovozy určitých druhov polyetyléntereftalátov s pôvodom, okrem iného, v Indii, na ktoré sa podľa nariadenia Rady (ES) č. 2603/2000 (2) vzťahuje konečné vyrovnávacie clo.

1. Žiadosť o preskúmanie

Žiadosť predložil indický vyvážajúci výrobca South Asian Petrochem Limited („žiadateľ“).

2. Výrobok

Predmetom preskúmania je polyetyléntereftalát s koeficientom viskozity 78 ml/g alebo vyššou, podľa DIN („Deutsche Industrienorm“) 53728, s pôvodom v Indii („príslušný výrobok“), ktorý je zvyčajne deklarovaný pod kódom KN 3907 60 20. Tieto kódy KN sú uvádzané len pre informáciu.

3. Súčasné opatrenia

Súčasné platné opatrenie predstavuje konečné vyrovnávacie clo uložené nariadením Rady (ES) č. 2603/2000, podľa ktorého dovozy príslušného výrobku s pôvodom, okrem iného, v Indii vrátane tých, ktoré vyrobil žiadateľ do Spoločenstva podliehajú konečnému vyrovnávaciemu clu, ktoré predstavuje 41,3 eur/tona, s výnimkou dovozov od niektorých výslovne uvedených spoločností, ktoré podliehajú samostatným colným sadzbám.

4. Dôvody preskúmania

Žiadateľ prehlasuje, že spoločnosť nepodlieha počas obdobia vyšetrovania, na ktorom je založené vyrovnávacie opatrenie preskúmavaniu, t. j. obdobie od 1. októbra 1998 do 30. septembra 1999 („pôvodné obdobie vyšetrovania“) z iných dôvodov ako z dôvodu odmietnutia spolupráce. Žiadateľ prehlasuje, že spoločnosť nevyváža počas pôvodného obdobia vyšetrovania príslušný výrobok do Spoločenstva a že nie je v spojení so žiadnymi vyvážajúcimi výrobcami výrobku, ktorí podliehajú súčasnému opatreniu.

Žiadateľ ďalej prehlasuje, že spoločnosť začala príslušný výrobok vyvážať do Spoločenstva až po uplynutí pôvodného obdobia vyšetrovania. Na základe uvedenej skutočnosti, podal žiadosť o ustanovenie individuálnej colnej sadzby.

5. Postup

Všetci známi zúčastnení výrobcovia v Spoločenstve boli informovaní o tejto žiadosti a dostali možnosť vyjadriť sa. Neboli obdržané žiadne pripomienky.

Keďže Komisia po konzultácii s poradným výborom stanovila, že existujú dostatočné dôkazy na odôvodnené začatie zrýchleného preskúmania, začína týmto preskúmanie v súlade s článkom 20 základného nariadenia.

a) Dotazníky

S cieľom získať informácie nevyhnutné na preskúmanie zašle Komisia dotazníky žiadateľovi.

b) Zhromažďovanie informácií a vypočutia

Zúčastnené strany, za predpokladu, že môžu preukázať, že by pravdepodobne mohli byť ovplyvnené výsledkami preskúmania sa týmto vyzývajú, aby predložili svoje názory písomne a predložili odpovede na dotazníky uvedené v bode 5 písm. a) tohto oznámenia alebo akékoľvek iné informácie, ktoré je potrebné vziať do úvahy počas preskúmania. Tieto informácie musia byť spolu s podpornými dôkazmi doručené Komisii v lehote stanovenej v bode 6 písm. a) tohto oznámenia.

Komisia môže okrem toho vypočuť zúčastnené strany, pokiaľ predložia žiadosť, ktorá preukáže, že existujú osobitné dôvody na to, aby boli vypočuté. Táto žiadosť sa musí predložiť v lehote stanovenej v bode 6 písm. b) tohto oznámenia.

6. Lehoty

a) Pre strany, ktoré sa prihlásia na predloženie odpovedí na dotazníky a akýchkoľvek iných informácii

Všetky zúčastnené strany, ak sa ich zastúpenia majú zohľadniť počas vyšetrovania, sa musia prihlásiť kontaktovaním Komisie, predložiť svoje stanoviská a predložiť odpovede na dotazník uvedený v bode 5 písm. a) tohto oznámenia, či akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné venovať pozornosť skutočnosti, že uplatnenie väčšiny procesných práv stanovených v základnom nariadení závisí od prihlásenia sa príslušnej strany v rámci uvedeného obdobia.

b) Vypočutia

V rámci uvedenej 40-dňovej lehoty môžu všetky zúčastnené strany tiež požiadať o vypočutie Komisiou.

7. Písomné podania, odpovede na dotazník a korešpondencia

Všetky podania a žiadosti predložené zúčastnenými stranami musia byť vyhotovené v písomnej forme (nie v elektronickom formáte, ak nie je uvedené inak) a musia uvádzať meno, adresu, adresu elektronickej pošty, číslo telefónu a faxu a/alebo telexu zúčastnenej strany. Všetky písomné podania, vrátane informácií vyžadovaných v tomto oznámení, odpovedí na dotazník a korešpondencie, ktoré zúčastnené strany poskytli ako dôverné, sa označujú ako „Obmedzené“ (3) a v súlade s článkom 29 ods. 2 základného nariadenia sa k nim pripojí verzia, ktorá nemá dôverný charakter s označením „Na účely kontroly zúčastnenými stranami“.

Adresa Komisie na korešpondenciu:

European Commission Directorate General for Trade Directorate B Office: J-79 5/16 B-1049 Brussels Fax (+32 2) 295 65 05 Telex COMEU B 21877.

8. Odmietnutie spolupráce

V prípade, že ktorákoľvek zo zúčastnených strán odmietne sprístupniť alebo neposkytne potrebné informácie v rámci lehoty alebo výrazne bráni vyšetrovaniu, dočasné alebo konečné, pozitívne či negatívne údaje sa môžu v súlade s článkom 28 základného nariadenia stanoviť na základe dostupných informácií.

Ak sa zistí, že ktorákoľvek zo zúčastnených strán poskytla falošné alebo zavádzajúce informácie, tieto informácie sa nebudú brať do úvahy a môžu sa využiť len dostupné informácie. Ak niektorá zo zúčastnených strán nespolupracuje alebo spolupracuje iba čiastočne a zistenia sa preto zakladajú na dostupných informáciách podľa článku 28 základného nariadenia, výsledok môže byť pre túto stranu menej priaznivý, než by tomu bolo v prípade jej spolupráce.

(1) Ú. v. ES L 288, 21.10.1997, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12.)

(2) Ú. v. ES L 301, 30.11.2000, s. 1.

(3) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Je to dôverný dokument podľa článku 29 nariadenia Rady (ES) č. 2026/97 (Ú. v. ES L 288, 21.10.1997, s. 1) a článku 12 Dohody Svetovej obchodnej organizácie o dotáciách a vyrovnávacích opatreniach. („ASCM“).